Tugproses teen Ramaphosa-woordvoerder | Maroela Media
Tugproses teen Ramaphosa-woordvoerder
Die presidensie het besluit om 'n interne tugproses teen Khusela Diko, woordvoerder van die president, van stapel te stuur nadat sy glo versuim het om haar finansiële belange bekend te maak.
Diko is sedert Julie verlede jaar met spesiale verlof nadat sy en haar man, Thandisizwe Diko, hulself midde in 'n storm oor die toekenning van 'n Covid-19-tender bevind het.
Die omstredenheid hou verband met 'n tender wat die Gautengse gesondheidsdepartement vir persoonlike beskermingstoerusting aan Royal Bhaca Projects toegeken en toe gekanselleer het.
Tyrone Seale, waarnemende woordvoerder van Ramaphosa, het Sondag in 'n verklaring gesê die spesiale ondersoekeenheid (SOE) het tot dusver geen bewyse gekry wat daarop dui dat Khusela betrokke was by die omstrede tender nie.
"Die SOE het wel tydens die ondersoek sy kommer uitgespreek oor Diko se plig om al haar finansiële belange bekend te maak. Op grond van 'n verwysing van die SOE oor haar versuim om haar finansiële belange bekend te maak, het die presidensie besluit om 'n interne tugproses teen Diko van stapel te stuur," het Seale gesê.
Volgens Seale sal die waarnemende direkteur-generaal van die presidensie, Lusanda Mxenge, die tugproses hanteer. Daar sal in die tugproses besluit moet word of Diko se spesiale verlof moet voortduur en of sy formeel geskors moet word hangende die uitkoms van die tugproses.